12.5.2023.
LV
Eiropas Savienības Oficiālais Vēstnesis
L 127/77
(121) Komisija konstatēja, ka reprezentatīvās valsts izvēles pamatā bija trīs kritēriji: ekonomiskās attīstības līmenis, attiecīgā ražojuma ražošana un attiecīgo publisko datu pieejamība.
Valūtas devalvācijas vai inflācijas līmeņa iespējamā ietekme nav viens no šiem kritērijiem.
Jebkurā gadījumā persona, kas izvirzījusi apgalvojumus, nav pierādījusi, kā Turcijas liras vērtības samazināšanās un augstā inflācija faktiski būtu ietekmējušas Turcijā iepirkto izejresursu cenas un, ja tā būtu bijis, kāda būtu reālā ietekme uz normālo vērtību, kura aprēķināta CNY.
Turklāt personas nesniedza nekādu informāciju, kas liecinātu, ka (un cik lielā mērā) Turcijas lira tikusi izmantota izejvielu importa darījumos, kas būtu pamats neizkropļotu izmaksu atsauces vērtību noteikšanai šajā gadījumā.
Turklāt, nosakot atsauces vērtības normālās vērtības aprēķināšanai saskaņā ar pamatregulas 2. panta 6.a punkta a) apakšpunktu, pamatojoties uz importa cenām, reprezentatīvo valstu importa vērtības tiek konvertētas eksportētājvalsts valūtā, t. i., šajā gadījumā CNY.
Tādēļ Komisija šo apgalvojumu atzina par nepamatotu un to noraidīja.
(122) Attiecībā uz Kordsa Türkiye ražojumu portfeli un ieņēmumu avotu Komisija norādīja, ka tad, kad finanšu informācija nav viegli pieejama konkrēti un tikai attiecībā uz ražojumu, uz kuru attiecas izmeklēšana (šajā gadījumā ASPP), un šādā veidā informācija ir pieejama reti, Komisija cenšas noteikt tuvāko viegli pieejamo aizstājējvērtību, tostarp konsolidēto informāciju par ražotāju(-iem), kas citustarp veic darījumdarbību ar attiecīgo ražojumu.
Šajā gadījumā, kā izklāstīts 112.
apsvērumā, aptuveni 86 % no Kordsa Türkiye ārējiem ieņēmumiem 2021. gadā tika gūti segmentā, kas aptver ASPP.
Turklāt pretēji tam, ko apgalvo personas, Kordsa Türkiye patiešām gūst ārējos ieņēmumus, ražojot un pārdodot arī poliestera pavedienus (79).
Faktiski Kordsa ir “[v]iens no līderiem [..] AMZS poliestera pavedienu tirgū”, kam ir “tādu pavedienu piedāvājuma portfelis, kuri ir piemēroti izmantošanai tādās jomās kā kordaudumi, īpaši izturīgi tekstilizstrādājumi, rūpnieciskie audumi, čefera audumi, viengala kordi un troses” (80), tādējādi tos izmanto arī citās nozarēs, ne tikai autobūves nozarē.
Līdz ar to personu arguments par ASPP pašizmantošanu ir nepamatots.
Turklāt riepu stiprināšana ir viens no galvenajiem ASPP lietojumiem, un Ķīnas ASPP ražotāji, tostarp Hailide, ražo arī AMZS pavedienus un apkalpo klientus autobūves nozarē.
Tādējādi būtu maldinoši apgalvot, ka Kordsa Türkiye ASPP darījumdarbība nav reprezentatīva Ķīnas ASPP ražotāju darījumdarbībai.
Visbeidzot, puses kā alternatīvu Kordsa Türkiye neierosināja nevienu citu piemērotu ASPP ražotāju, kuram būtu viegli pieejami finanšu dati konkrēti un tikai attiecībā uz ASPP, nemaz nerunājot par ASPP ražotāju ar plašāku ASPP portfeli nekā Kordsa Türkiye.
(123) Šādos apstākļos Kordsa Türkiye identificētās konsolidētās PVA izmaksas un peļņu uzskata par pietiekami reprezentatīvām un piemērotām šīs izmeklēšanas vajadzībām, un personu argumenti ir noraidāmi.
Turklāt tika novērots, ka 6 % mērķa peļņa, ko Hailide ierosināja izmantot, un peļņa reprezentatīvajā valstī attiecas uz dažādiem jēdzieniem, ko reglamentē dažādi noteikumi, kas paredzēti dažādās tiesību normās.
Konkrētāk, mērķa peļņa ir peļņa, ko Savienības ražošanas nozare guvusi, pārdodot iekšzemes tirgū Savienībā parastos konkurences apstākļos, un to izmanto, lai aprēķinātu kaitējuma starpību saskaņā ar pamatregulas 9. panta 4. punktu.
Saskaņā ar pamatregulas 2. panta 6.a punkta a) apakšpunktu normālās vērtības aprēķinos tiek izmantota peļņa reprezentatīvajā valstī, atsaucoties uz attiecīgu reprezentatīvo valsti.
Šai peļņai ir jāatspoguļo peļņa, ko reprezentatīvajā valstī ir guvis uzņēmums, kas ražo izmeklējamo ražojumu vai līdzīgu ražojumu.
Tā kā mērķa peļņas un peļņas jēdziens reprezentatīvajā valstī nav salīdzināms, Hailide apgalvojums tika noraidīts kā nebūtisks.
Turklāt Hailide nesniedza pierādījumus, kas liecinātu, ka saliktajā normālajā vērtībā iekļautā peļņas summa nebija neizkropļota un bija samērīga 2. panta 6.a punkta a) apakšpunkta nozīmē.
(124) Hailide ieskatā, Komisijai par piemērotu reprezentatīvo valsti Turcijas vietā esot vajadzējis izvēlēties Brazīliju, ņemot vērā to, ka finanšu dati par Kordsa grupas uzņēmumu Brazīlijā ir viegli pieejami un ka Brazīlijā no Ķīnas gandrīz netika importēti galvenie izejresursi (PTA, MEG, PET granulas) ASPP ražošanai, salīdzinot ar Turciju 2021. gadā, un tāpēc apgalvotie kropļojumi to ietekmē mazāk.
Hailide atkārtoja šo argumentu savā atbildē uz galīgo izpausto informāciju, piebilstams, ka tad, ja Kordsa Türkiye 2021. gada pārskats uzņēmumu grupas konsolidētajā līmenī būtu pieņemams kā avots neizkropļotu PVA izmaksu un peļņas noteikšanai Turcijā, tas pats attiecas arī uz Kordsa Brazil, jo konsolidētajos pārskatos bija iekļauts arī Kordsa Brazil darbības rezultāts.
(79) 2021. gada pārskats, 133. lpp. (80) 2021. gada pārskats, 61. lpp., pieejams https://www.kordsa.com/en/images/pdf/Kordsa_Annual_Report_EN_2021.pdf